Levítico 19
K'oma, uqhamarac chekaparu sarnakañjjat leyinaca
1Tatitusti Moisesaruw parläna; aqham saraquïnwa:
2“Israelita jakenacarusti aqham saraquim: Jumanacasti kollanäpjjam, naya Tatitu Diosamasti kollanätwa.
3“Sapa maynisa awquiparu uqhamarac taycaparu ajjsarasa sarnakpan. Nayan samaraña urunacajjarusa imapjjaraquim. Nayätwa jumanacan Tatitu Diosamajja.
4“Janipun yakha diosanacarojj sarapjjamti, janiraqui diosanacjja cuna casta hierronacat umatatayasas lurasipjjamti. Nayätwa Tatitu Diosamajja.
5“Cunapachatejj Tatituru sumancthapiña sacrificionac loktapjjäta ucapachasti, cunjämtejj Diosajj sisqui uqhamarjamaw loktapjjäta, uqhamat Diosajj jumanacar catokañapataqui. 6Cawquïri uywatejj loktatäcani ucasti uca urpachaw mank'antatäjjañapa, jan ucajj khepürusa; ucampisa cunatejj quimsïri urutaqui jilt'cani ucasti naqhantayatäjjañapawa. 7Uca ofrenda loktatatejj quimsa urcama mank'ataquïscani, ucasti mä jisc'achcañata uñt'ataraquïniwa, Diosasti janiraquiw uca loktäwjja catokcaniti; 8qhititejj mank'cani ucasti juchapa uñt'asiraquini, uqhamarac take jakenac taypitjja jiwayatäjjaniwa, cunatejj Tatitur loktatäqui uca jan yäkatap laycu.
9“Cunapachatejj yapumana cosecha apthapcäta ucapachasti janiw thiyanacamppacha yawthapïtati, janiraquiw cuna grano puyanacatejj willirtqui ucanacsa chhajjmthapïtati. 10Uva yapumatsti janiw takpacha apthapïtati, janiraquiw cuna uvanacatejj willirtqui ucanacsa k'ala pallthapisïtati; ucanacjja pobrenacataqui, uqhamarac jaya marcat jutiri jakenacataquiw jilt'ayäta. Nayätwa jumanacan Tatitu Diosamajja.
11“Jan lunthatasipjjamti, janiraqui c'arisipjjamti, janiraqui jumanaccamasa maynit maynicama engañasipjjamti.
12“Jan c'ari arsüwinac nayan sutejjaru luramti, uqham lurasajj Tatitu Diosaman sutipwa ñankhachtajja. Nayätwa Tatitojja.
13“Janiraqui jake masima contrajj ch'amampiqui sayt'asimti, janiraqui cunatejj jupancqui ucsa aparamti. Irnakerina pagopsti janiraqui khepürcama apjjäsimti.
14“Okara jakerusti jan maldicimti. Juyqhun sarnakañaparusti janipuni cuna casta jan walt'añanacsa liwisiñapataquejj uscumti. Tatitu Diosamaru ajjsartam. Nayätwa Tatitojja.
15“Cunapachatejj mä queja t'akjäta ucapachasti jan ñankhanacjja luramti; janiraqui pisi ch'amanirusa arjjatamti ni munañanina nayrakataparusa alt'asimti. Cunapachatejj mä queja uñjcäta ucapachasti cunatejj chekapäqui ucaru jaysasa luram.
16“Jakenac taypinsti janipuni arunac apnakasa sarnakamti.
“Janiraqui jake jiwayañanacansa chicachasimti. Nayätwa Tatitu Diosamajja.
17“Jan chuymamarojj jilamar uñisiñanacjja imjjäsimti. Cunapachatejj jake masimaru tokenokañajj waquischi ucapachasti tokenokam, janiraqui jupampi chica jucharu purimti.
18“Jake masimarusti janipuni cuna luratasa phoksusiraquimti, janiraqui jupa tokesa colerasiñamjja chuymamaru imjjäsimti. Jake masimarusti juma quipcarjama munaraquim. Nayätwa juman Tatitumajja.
19“Nayan leyinacajjsti phokhapunim. Uywanacamsti janiraqui yakha casta uywanacampi catusiyamti. Janipun orakemarojj take casta jathanaca chharktasin yapuchamti. Janiraqui take casta telanacat lurata isinacampi isisimti.
20“Mayni jaketejj cawquïri esclavatejj yakha jakeru churatäqui ucampi iquintani, ucampisa uca esclavajj janïra alatäquiti ni libre antutatäcaraquisa, ucarusti mä pago churatäjjañapawa, ucampisa janiw jiwayatäñataqui juchañchatäcaniti jupajj janïra librëtap laycu. 21Uca jakesti Tatiturojj mä orko oveja churaraquini jucha luratata mä sacrificiöcaspas uqhama, uca ovejsti Tatitumpi Jiquisiñ Carpa nayrakataruw aparaquini. 22Uca oveja sacrificiot loktasaraquiw sacerdotejj uca jaketaquejj Tatitut juchata pampachatäña mayiraquini, ucampisa uca juchajj perdonatäjjaraquiniwa.
23“Cunapachatejj jumanacajj uca orakeru puripjjäta, ucatsti frutanaca achuri kokanaca yapuchapjjaraquïta, ucapachasti janiw uca frutanacjja apakapjjätati ni mank'apjjaraquïtasa quimsa mara pasañapcama. 24Pusi mara purinjjepansti take uca achunacajj Tatituru loktatäjjaraquiniwa, mä suma loktäwi lurasa, 25pheska mara purinjjepansti jumanacajj uca achunacatjja mank'jjapjjaraquïtawa. Uqhamatwa uca kokajj juc'ampi jumanacataquejj achuraquini. Nayätwa jumanacan Tatitu Diosamajja.
26“Janipun mank'apjjamti cunsa wilanïni ucanacjja. Janipun yatirïñjja munapjjamti, janiraqui cunatejj acat kheparojj lurascani ucanaca yatiñarusa uscusipjjamti.
27“Janiraqui ñic'utanacamsa muypacha mursusipjjamti, ni sunqhanacaman puntanacapsa mururasipjjaraquimti.
28“Janiraqui mä jiwat laycu janchinacamsa k'allunokasipjjamti. Janipuni cuna casta kellkanacsa janchinacamarojj jan mayampitaqui mistquirjja kellkantasipjjamti. Nayätwa Tatitojja.
29“Janiraqui phuchamarusa ñankha luramti, juparu walja chachanacampi sarnakeri tucuyasajja, uqham lurasajj marcamaruw ñankhachasma jan wali luräwinaca lurasajja.
30“Samarañ urunacajjarusti imapjjapunim. Nayan utajjataquisti wali ajjsartañajj utjaracpan. Nayätwa Tatitu Diosajja.
31“Janipuni ch'amacaninacarusa ni laykanacarusa sarapjjamti. Janiraqui jupanacaru jisqhisisasa ñankhachasipjjamti. Nayätwa jumanacan Tatitu Diosamajja.
32“Jilïri jakenac nayrakatansti sayt'asisina jupanacarojj mä suma ajjsart'aña uñacht'ayaraquim. Tatitu Diosamaru ajjsartatamsa uñacht'ayaraquim. Nayätwa Tatitojja.
33-34“Jaya marcat jutiri jakenacarusti cawquïrinacatejj jumanac taypin jacani ucarusti janipuni t'akhesiyapjjamti. Jumanacat maynïrïcaspasa uqhama uñjapjjam; juparusti munapjjaraquim jupajj jumanacjama jakëtapa laycu. Uqhamarusa jumanacajj Egiptonjja jaya jakenacäsipcaraquïyätawa. Nayätwa jumanacan Tatitu Diosamajja.
35“Cuna casta tupunacansa, janipuni engañonacjja luramti. 36Balanzanacamasa, take pesanacamasa, uqhamarac take tupunacamasa phokhatäñapapuniwa.
37“Uqhamasti take leyinacajjsa, uqhamarac arsutanacajjsa phokhapjjapunim. Nayätwa jumanacan Tatitu Diosamajja.”
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn